Raed Arafat, despre noile imagini din noaptea incendiului apărute în contextul alegerilor prezidențiale și al comemorării Colectiv: Ieșirile mele publice ar fi un element perturbator în aceste momente

Raed Arafat a transmis joi seară, pe Facebook, că nu va vorbi despre noile imagini cu incendiul de la Colectiv, publicate de jurnaliștii Libertatea, decât după ce vor trece alegerile prezidențiale și comemorarea tragediei din urmă cu patru ani pentru că ieșirile sale publice ar fi ”un element perturbator”:

”Avand in vedere ca se aproprie comemorarea Colectiv, un moment emotional major care trebuie respectat, dar si faptul ca se desfasoara procesul electoral pentru alegerea presedintelui Romaniei pentru urmatorii 5 ani, consider ca punctul meu de vedere este bine sa fie prezentat dupa aceste evenimente. Eventualele iesiri publice din partea mea in aceste zile nu vor face decat sa aduca un element perturbator al acestor momente. Va asigur insa ca am raspunsuri concrete la toate intrebarile care au fost ridicate si nu voi ezita sa le aduc in fata opiniei publice”, a declarat secretarul de stat.

Raed Arafat a mai spus că informațiile prezentate de ISU în conferința de presă de joi, după difuzarea imaginilor, ”sunt realiste și corect expuse”:

”In urma aparitiei noilor imagini difuzate de Libertatea, am solicitat colegilor de la ISUBIF si IGSU sa explice si sa raspunda public, in cadrul unei conferinte de presa, acuzatiilor lansate la adresa celor care au intervenit si a conducerilor celor doua institutii in ce priveste presupusa ascundere a imaginilor respective. Apreziez ca informatiile prezentate de colegii pompieri in cadrul conferintei de presa sunt realiste si corect expuse. Stiu ca se asteapta sa ies personal sa explic mai multe aspecte, mai ales ca acuzatiile ca as fi ascuns si eu imaginile au fost lansate in public si continua sa fie difuzate in pofida faptului ca si conducerea IGSU dar si domnul Gen. (r) Pop, au afirmat ca aceste imagini nu mi-au fost date. Cu alte cuvinte nu puteam sa ascund ce nu aveam”, a mai scris Arafat pe Facebook.

Context

La aproape patru ani de la incendiul din Colectiv, ziarul Libertatea publică o filmare realizată de subofițerul care a însoțit primul echipaj ISU ajuns la locul tragediei. Potrivit publicației, filmul, care arată dezorganizare, nervi și improvizații, nu a fost predat procurorilor care anchetează cazul și nici Corpului de control al premierului Dacian Cioloș, care a făcut un raport.

Filmul are 20 de minute și 40 de secunde surprinde începutul intervenției, când sunt scoși din club răniții, unii purtați pe brațe de angajați ISU și cei care au scăpat fără să fie răniți sau sunt duși pe paleți spre ambulanțe. Se văd și trupurile unora dintre cei care au murit atunci, întinse pe jos.

La un moment dat este surprins Orlando Șchiopu, prim-adjunct la ISU București-Ilfov atunci, acum șef plin al instituției, care cedează nervos și înjură, cu referire la morții de acolo.

„După ce s-a realizat ce conțin, filmările colegului meu nu au fost văzute decât de către un grup mic de ofițeri superiori, nu au fost folosite nici la analizele interne, nu au fost date Corpului de Control al Guvernului Cioloș și nici procurorilor”, spune un pompier sub protecția anonimatului.

Gabriel Oprea, primarul Cristian Popescu Piedone, Raed Arafat și primarul de atunci al Capitalei, Ștefănel Dan Marin, azi vicepreședinte PMP, sunt filmați când sosesc la fața locului, aproape de intrarea în club, unde se vede felul în care salvatorii se comportă ”absolut dezorganizat”, chiar după mărturiile unora dintre ei.

Când șefii ISU au văzut filmul oficial, ei s-au îngrozit pentru că arăta altceva decat Oprea, Arafat, Banicioiu și ceilalți șefi declaraseră. Așa că au ascuns filmul, scrie Libertatea.

Citește articolul integral pe Libertatea

sursa foto: Inquam Photos/ George Călin